b'\n_START_ARTICLE_\nWilhelm Friedemann Bach\n_START_PARAGRAPH_\nWilhelm Friedemann Bach (22. marraskuuta 1710 Weimar \xe2\x80\x93 1. hein\xc3\xa4kuuta 1784 Berliini) oli saksalainen s\xc3\xa4velt\xc3\xa4j\xc3\xa4 ja urkuri. H\xc3\xa4n oli Johann Sebastian Bachin ja h\xc3\xa4nen ensimm\xc3\xa4isen vaimonsa Maria Barbaran esikoinen.\n_START_SECTION_\nNuoruus ja keski-ik\xc3\xa4\n_START_PARAGRAPH_\nWilhelm Friedemann Bach syntyi Weimarissa ja opiskeli Leipzigiss\xc3\xa4. Wilhelm Friedemann oli Johann Sebastian Bachin lapsista kenties lahjakkain, mutta kenties my\xc3\xb6s ep\xc3\xa4onnekkain. Vuonna 1733 h\xc3\xa4net nimitettiin urkuriksi Dresdenin Sophienkircheen. 1746 h\xc3\xa4n sai paikan Hallen Liebfrauenkirchen urkuriksi ja musiikinjohtajaksi. T\xc3\xa4st\xc3\xa4 l\xc3\xa4htien Wilhelm Friedemannia kutsuttiin my\xc3\xb6s \xe2\x80\x9dHallen Bachiksi\xe2\x80\x9d. Pari kuukautta is\xc3\xa4ns\xc3\xa4 kuoleman j\xc3\xa4lkeen Wilhelm Friedemann solmi avioliiton ja alkoi viett\xc3\xa4\xc3\xa4 yh\xc3\xa4 ep\xc3\xa4s\xc3\xa4\xc3\xa4nn\xc3\xb6llisemp\xc3\xa4\xc3\xa4 el\xc3\xa4m\xc3\xa4\xc3\xa4. 1762 Bachille tarjottiin kapellimestarin virkaa Darmstadtissa, mutta h\xc3\xa4n kielt\xc3\xa4ytyi tarjouksesta. Vuonna 1764 h\xc3\xa4n luopui paikastaan Hallessa.\n_START_SECTION_\nMy\xc3\xb6h\xc3\xa4isel\xc3\xa4m\xc3\xa4\n_START_PARAGRAPH_\nWilhelm Friedemann ansaitsi elantonsa opettamalla ja esiintym\xc3\xa4ll\xc3\xa4. Viimeisin\xc3\xa4 vuosinaan h\xc3\xa4n muutti Berliiniin, miss\xc3\xa4 h\xc3\xa4n k\xc3\xa4rsi k\xc3\xb6yhyydest\xc3\xa4 ja sairauksista. Is\xc3\xa4ns\xc3\xa4 Johann Sebastian Bachin kuoleman j\xc3\xa4lkeen t\xc3\xa4m\xc3\xa4n nuottik\xc3\xa4sikirjoitukset jaettiin h\xc3\xa4nen kahden poikansa Carl Philipp Emanuelin ja Wilhelm Friedemannin kesken. Wilhelm Friedemann oli jo is\xc3\xa4ns\xc3\xa4 elinaikana joutunut usein taloudellisiin vaikeuksiin ja t\xc3\xa4m\xc3\xa4n kuoleman j\xc3\xa4lkeen h\xc3\xa4nen t\xc3\xa4ytyi rahapulassa myyd\xc3\xa4 monia is\xc3\xa4ns\xc3\xa4 k\xc3\xa4sikirjoituksia, joista osa katosikin n\xc3\xa4in j\xc3\xa4ljett\xc3\xb6miin. Wilhelm Friedemann Bach kuoli vuonna 1784 Berliiniss\xc3\xa4 k\xc3\xb6yh\xc3\xa4n\xc3\xa4 ja unohdettuna.\n_START_SECTION_\nMusiikki\n_START_PARAGRAPH_\nBachin tuotantoon kuuluu kamarimusiikkia, sinfonioita, konserttoja ja kantaatteja. H\xc3\xa4nen kuuluisimpiin s\xc3\xa4vellyksiins\xc3\xa4 kuuluu muun muassa useita pianokonserttoja, 4 urkufuugaa, 6 pianosonaattia, 12 pianopoloneesia sek\xc3\xa4 lukuisia fugettoja ja muita pienempi\xc3\xa4 tai suurempia teoksia usein uruille tai muille klaveerisoittimille. Teoksista k\xc3\xa4ytet\xc3\xa4\xc3\xa4n usein Martin Falckin vuonna 1913 julkaisemaa numerointij\xc3\xa4rjestelm\xc3\xa4\xc3\xa4.'